google/wiki40b huggingface dataset:
Ουμ (τραγουδίστρια)

Βιογραφία

Σε πολύ νεαρή ηλικία, η Oum προσχώρησε σε μια γκόσπελ χορωδία, όπου έπαιξε το πρώτο της σόλο στα δεκατέσσερα με μια φωνή που εντυπωσίασε τους ακροατές.
Στα δεκαεφτά της, το πρώτο τραγούδι, "Αυτή είναι η καρδιά σου" που το έγραψε για να υποστηρίξει τη φιλανθρωπική λειτουργία του ιδρύματος "Άρρωστοι εν θεραπεία",  της εξασφάλισε την πρώτη της εμφάνιση στην τηλεόραση.
Το 1996 εισήλθε στην Εθνική Σχολή Αρχιτεκτονικής στο Ραμπάτ. Έδειξε ενδιαφέρον στις σπουδές της εκεί, μέχρι την αποφοίτηση της, το 2002.
Την ίδια στιγμή, άρχισε να εκτελεί μουσική δημόσια. Με μια ισχυρή και εκφραστική φωνή, παίρνει πάνω της ρεπερτόριο της Αρίθα Φράνκλιν, Ella Fitzgerald ή της Γουίτνεϊ Χιούστον.
Το 1998, η Ουμ έκανε την πρώτη απόπειρα με το hip-hop και RnB με Djo Catangana, παραγωγός και δημιουργός του γαλλικού συλλογικού χιπ χοπ "Μαφία Τρες".
Το 2002, εντοπίστηκε από τον Philippe Delmas, ο οποίος την κάλεσε στο Παρίσι. Για δύο χρόνια, εναλλάσσονται ηχογραφήσεις και συναυλίες στην Καζαμπλάνκα με τη Brotherwood μπάντα. Το 2004, έληξε την Παριζιάνικη της εμπειρία.
Πίσω στην πατρίδα της, στο Μαρόκο, μπαίνει σε νέα μουσικά σύμπαντα: το Gnaoui και το Hassani. Η Ουμ αποφασίζει να εισαγάγει τοπικές μορφές ρυθμού, που όχι μόνο επηρέασαν τα τραγούδια της και τη μουσική της αλλά και τους στίχους της. Παρουσιάζεται μαζί με τον Μπάρι που είναι μουσικός, γνωστός για την ανάμειξη μουσικών στυλ και ρεπερτορίων, στο Παγκόσμιο Φεστιβάλ Μουσικής στο Gnaoua στην Essaouira, στο Tanjazz στην Ταγγέρη, και στο Μουσικό Φεστιβάλ Acció στη Βαρκελώνη.
Η Ουμ που μεγάλωσε στο Μαρακές, είναι μία σόουλ τραγουδίστρια. Ακόμα, το στυλ της παραμένει μοναδικό δεδομένου ότι είναι εξαιρετικά εμπνευσμένο από επιρροές από τη Hassani ποίηση που προέρχεται από τον πολιτισμό της Μαροκινής έρημου και από αφρικανικούς ρυθμούς.
Το πρώτο της άλμπουμ "Σαν την 'Ουμ" εμφανίστηκε στην Καζαμπλάνκα τον Μάιο του 2009.
Whowa, σημαίνει "τον" στη Μαροκινή διαλεκτική Darija. Το πρώτο της σινγκλ από το δεύτερο άλμπουμ της Sweerty που σημαίνει τύχη στη Μαροκινή διαλεκτική Darija, κυκλοφόρησε με ένα βίντεο κλιπ, τον Ιανουάριο του 2010. Τον Ιούλιο του 2012, κυκλοφόρησε το Harguin, μία συνεργασία με τον Blitz the Ambassador, για το θέμα της παράνομης μετανάστευσης από την υποσαχάρια Αφρική. Το Sweerty κυκλοφόρησε το 2012.
Η Ουμ κλήθηκε στην UNESCO, στην έδρα της στο Παρίσι, με την ευκαιρία της Διεθνούς Ημέρας της γυναίκας για να δώσει μια συναυλία στις 7 Μαρτίου 2012.
Είχε προσκληθεί τον Ιούνιο του 2013, για να λάβει μέρος στο Φεστιβάλ Παγκόσμιας Μουσικής στη Gnaoua, στην Essaouira ( Μαρόκο ).
Τον Σεπτέμβριο του 2015, θα κυκλοφορήσει το 4ο άλμπουμ: Zarabi που σημαίνει "χαλιά" στη Μαροκινή διαλεκτική Darija και είναι ένα αφιέρωμα για τις υφάντρες χαλιών του χωριού της m'hamid El Ghizlane. Το έγραψε και το συν-σκηνοθέτησε με Mathis Haug. Ο Yacir Rami συνόδευσε στο Ούτι και ο Rhani Krija στα κρουστά.
Το τραγούδι της Taragalte από το άλμπουμ "Η Ψυχή του Μαρόκου" χρησιμοποιήθηκε το 2018 στη ταινία Βηρυτός (ταινία).
Παλαιόμυλος Λεμεσού

Τοποθεσία

Ο Παλαιόμυλος βρίσκεται 42 χιλιόμετρα βορειοδυτικά της Λεμεσού, στη γεωγραφική περιφέρεια της Μαραθάσας. Βρίσκεται σε υψόμετρο 1030 μέτρων πάνω από την επιφάνεια της θάλασσας. Στα νότια συνορεύει με το Φοινί, στα νοτιοδυτικά με τον Άγιο Δημήτριο, στα δυτικά με τις Τρεις Ελιές, στα βορειοδυτικά με τη Λεμύθου και στα βορειοανατολικά με τον Πρόδρομο.

Φυσικό περιβάλλον

Η περιοχή του χωριού είναι διαμελισμένη από μικρά ρυάκια, παραπόταμοι του ποταμού Διαρίζου. Στο τοπίο υπάρχουν πολλές ψηλές βουνοκορφές. Το τραχύ και βουνίσιο ανάγλυφο της περιοχής δεν επιτρέπει την εκτεταμένη γεωργική ανάπτυξη. Στην περιορισμένη καλλιεργήσιμη γη περιλαμβάνονται αμπέλια, μηλιές, κερασιές, αχλαδιές, ροδακινιές, καρυδιές και λαχανικά. Το μεγαλύτερο μέρος της διοικητικής έκτασης του Παλαιόμυλου αποτελεί μέρους του κρατικού δάσους Τροόδους.

Ονομασία

Σύμφωνα με την παράδοση, το χωριό οφείλει την ονομασία του σε ένα νερόμυλο που υπήρχε κοντά στην περιοχή. Αρχικά, κατοίκησε κοντά στον νερόμυλο η οικογένεια που τον χρησιμοποιούσε. Στη συνέχεια οι κάτοικοι αυξήθηκαν, δημιουργώντας το χωριό.

Ιστορία

Το χωριό δεν αναφέρεται σε μεσαιωνικές πηγές. Το πιθανότερο είναι να ιδρύθηκε την περίοδο της Τουρκοκρατίας, κατά την οποία ανήκε στο κατηλλίκι της Λεύκας.
Τάνελ Πάνταρ

Καριέρα

Το 1999 ο Πάνταρ κέρδισε το Kaks takti ette έναν ετήσιο τηλεοπτικό διαγωνισμό για νέους Εσθονούς τραγουδιστές.
Το 2000, ήταν ένας από τα φωνητικά για την Ινές – που εκείνη την περίοδο ήταν επίσης η κοπέλα του – στο Διαγωνισμό Τραγουδιού της Eurovision 2000.
Το 2001, ο ίδιος, μαζί με το αγορο-συγκρότημα 2XL και τον γεννημένο στην Αρούμπα Ντέιβ Μπέντον κέρδισαν τη διασημότητα νικώντας τον Διαγωνισμό Τραγουδιού της Eurovision 2001 με το τραγούδι "Everybody".
Το 2003, ο Πάνταρ ξεκίνησε μια ροκ μπάντα με το όνομα Tanel Padar & The Sun, όπου είναι μια από τις πιο δημοφιλείς μπάντες στην Εσθονία.
Το 2006, οι Tanel Padar & The Sun είχαν τις ακόλουθες θέσεις στα τσάρτ της Εσθονίας το 2006 (κορυφαία 40): #1, #4, #12, #23, #29, #31.

Προσωπική ζωή

Η μεγαλύτερη αδερφή του Τάνελ Πάνταρ είναι η τραγουδίστρια Γκέρλι Πάνταρ. Ο ίδιος παντρεύτηκε την Καταρίνα Κάλντα από το 2003 μέχρι το 2007.
Νυκτερευτής

Ο Νυκτερευτής είναι γένος του παλαιού κόσμου της οικογένειας των Κυνιδών, που αποτελείται από ένα μόνο ζωντανό είδος, τον σκύλο ρακούν της Ανατολικής Ασίας. Ο Νυκτερευτής εμφανίστηκε περίπου 9,0 εκατομμύρια χρόνια πριν, με όλα εκτός από ένα είδος να εξαφανίζονται πριν το Πλειστόκαινο.
Ιθαγενής στην Ανατολική Ασία, ο σκύλος ρακούν έχει εκτραφεί έντονα για τη γούνα στην Ευρώπη και ειδικά στη Ρωσία κατά τον 20ό αιώνα. Δείγματα έχουν διαφύγει ή έχουν εισαχθεί για να αυξήσουν την παραγωγή και να σχηματίσουν πληθυσμούς στην Ανατολική Ευρώπη. Αυτή τη στιγμή επεκτείνεται ταχύτατα στην υπόλοιπη Ευρώπη, όπου η παρουσία του είναι ανεπιθύμητη, διότι θεωρείται επιβλαβές και χωροκατακτητικό είδος.
Τρύφων Μουτζόπουλος

Βιογραφία

Γεννήθηκε στην Στεμνίτσα Αρκαδίας και εγκαταστάθηκε στον Πειραιά. Δημιούργησε, μαζί με τον αδερφό του Δημήτριο, έναν από τους μεγαλύτερους εμπορικούς οίκους της πόλης. Εκτός από το εμπόριο ασχολήθηκε και με τις τραπεζικές επιχειρήσεις, διατηρώντας μια περιουσία άνω του ενός εκατομμυρίου δραχμών.
Εξελέγη δήμαρχος Πειραιά το 1873 και παρέμεινε στο αξίωμα μέχρι το 1883, οπότε και έχασε τις εκλογές από τον Θεόδωρο Ρετσίνα. Τελικά επανεκλέχθηκε οκτώ χρόνια αργότερα. Κατά την θητεία του έφερε το ηλεκτρικό και το γκάζι στην πόλη και κατασκεύασε εγκαταστάσεις μονίμων δεξαμενών στο λιμάνι. Επίσης, κατά τη θητεία του ιδρύθηκε το πρώτο γηροκομείο στον Πειραιά και το Χατζηκυριάκειο Ορφανοτροφείο Θηλέων (αμφότερα το 1887), όπως επίσης το Αστικόν Σχολείον στην πλατεία Δεληγιάννη (1897) και νωρίτερα, το 1878, θεμελιώθηκε ο ναός Αγίου Κωνσταντίνου και Ελένης στην πλατεία Κοραή.
Πέθανε τον Ιούλιο του 1906 και η σορός του εξετέθη σε λαϊκό προσκύνημα στο Ρολόι. Το όνομά του φέρει η Ακτή Μουτσοπούλου.
Σπούτνικ 6

Αποστολή

Κύριος σκοπός της αποστολής ήταν ο έλεγχος των διαφόρων συστημάτων και παραμέτρων προκειμένου να καταστεί εφικτή η αποστολή ανθρώπου στο διάστημα. Το προφίλ της αποστολής ήταν παρόμοιο με του Σπούτνικ 5. Ένα ζευγάρι σκύλων, ονόματι Pchelka και Mushka, επέβαιναν στο σκάφος.  Η κάψουλα είχε εγκατεστημένο επιστημονικό εξοπλισμό συμπεριλαμβανομένης και κάμερας για την παρακολούθηση της κατάστασης των σκύλων.
Το Σπούτνικ 6 εκτοξεύτηκε από το κοσμοδρόμιο του Μπαϊκονούρ την 1η Δεκεμβρίου 1960 και μπήκε με επιτυχία σε τροχιά γύρω από τη Γη. Αφού παρέμεινε σε τροχιά για μία ημέρα, ξεκίνησε η διαδικασία επιστροφής της κάψουλας επανεισόδου πίσω στη Γη, η οποία ήταν ανεπιτυχής. Κατά την διάρκεια της επανεισόδου η κάψουλα κάηκε.
Ιωάννης Α΄ Αλβέρτος της Πολωνίας

Νεανική ζωή και διαδοχή

Ήταν τριτότοκος γιος του Καζιμίρ Δ΄, βασιλιά της Πολωνίας και μεγάλου δούκα της Λιθουανίας, και της συζύγου του Ελισάβετ των Αψβούργων, κόρης του Αλβέρτου Β΄ δούκα της Αυστρίας και βασιλιά της Ουγγαρίας, Βοημίας, Γερμανίας.
Όταν ήταν διάδοχος διακρίθηκε κερδίζοντας εξαίρετη νίκη εναντίον των Τατάρων το 1487. Το 1490 οι Ούγγροι ευγενείς του πρότειναν το στέμμα, αλλά τελικά εκλέχθηκε ο μεγαλύτερος αδελφός του Βλαδίσλαος Β΄. Το 1492 απεβίωσε ο πατέρας του και τον διαδέχθηκε ως βασιλιάς της Πολωνίας, χάρη στην παρέμβαση του αδελφού του Φρειδερίκου αρχιεπισκόπου της Κρακοβίας, ο οποίος και ετέλεσε τη στέψη. 
Η Λιθουανία δεν περιλαμβανόταν στην εξουσία του και τα έσοδά του εξαρτιόταν από τις τοπικές συνελεύσεις (sejmiks) των τοπικών ευγενών (szlachta), που τον επιδοτούσαν όσο ήταν υποταγμένος σε αυτούς.

Σχέδια εναντίον των Τούρκων

Ο Ιωάννης Α΄ Αλβέρτος φιλοδοξούσε να γίνει αρχηγός των Χριστιανών εναντίον των Οθωμανών. Τον δυσκόλευε ο Μαξιμιλιανός Α΄ των Αψβούργων, που συμμάχησε με τον εχθρό του Ιβάν Γ΄ της Μόσχας. Ο υποτελής του Στέφανος Γ΄ οσποδάρος της Μολδαβίας δέχθηκε επίθεση των Οθωμανών και ζήτησε τη βοήθεια του επικυριάρχου του. Τότε ο Ιωάννης Α΄ Αλβέρτος συμφώνησε το 1494 με τον αδελφό του Βλαδίσλαο Β΄ της Ουγγαρίας και τον Ιωάννη-Κικέρωνα Χοεντσόλερν εκλέκτορα του Βρανδεμβούργου να επιτεθούν. 
Το 1496 συγκέντρωσε 80.000 άνδρες. Ο στρατός μπήκε στη Μολδαβία όχι ως ελευθερωτής, αλλά ως εχθρός και αφού δεν κατάφερε την πολιορκία της Σουκεάβα, ηττήθηκε στον Δρυμό του Κοσμίν. Η αποτυχία φαίνεται να ήταν η απειθαρχία των τοπικών ευγενών (szlachta) και ο Ιωάννης Α΄ Αλβέρτος μετά την επιστροφή, κατάσχεσε εκατοντάδες κτήματά τους. 
Όταν ο Φρειδερίκος Βέττιν, νέος μέγας μάγιστρος των Τευτόνων ιπποτών, αρνήθηκε να αποδώσει φόρο τιμής στον βασιλιά της Πολωνίας, ο Ιωάννης Α΄ Αλβέρτος τον ανάγκασε να το κάνει. Θα τους ταπείνωνε περισσότερο, αλλά ξαφνικά απεβίωσε το 1501 άτεκνος. Τον διαδέχθηκε ο αδελφός του Αλέξανδρος.
Νικόλαους Β΄ Μπερνούλι

Τα πρώτα χρόνια

Ήταν μεγαλύτερος αδερφός του Ντάνιελ Μπερνούλι, στον οποίο επίσης δίδαξε μαθηματικά. Εργάστηκε μαζί του πάνω στο παράδοξο της Αγίας Πετρούπολης. Στα νιάτα του έμαθε αρκετές γλώσσες. Από την ηλικία των 13 σπούδαζε μαθηματικά και νομική στο Πανεπιστήμιο της Βασιλείας. Το 1711 έλαβε Μάστερ Φιλοσοφίας και το 1715 διδακτορικό στη νομική. Το 1716-17 ήταν ιδιωτικός δάσκαλος στη Βενετία.

Η καθιέρωση

Από το 1719 κατείχε την Έδρα Μαθηματικών στο Πανεπιστήμιο της Πάδοβας, διαδεχόμενος τον Τζοβάνι Πολένι. Υπηρέτησε ως βοηθός του πατέρα του, ανάμεσα σε άλλα, στην αλληλογραφία σχετικά με τη διαμάχη προτεραιότητας μεταξύ Νεύτωνα και Λάιμπνιτς αλλά και αυτήν του πατέρα του και του Άγγλου μαθηματικού Μπρουκ Τέιλορ. Το 1720 έθεσε το πρόβλημα των αντίστροφων ορθογωνικών τροχιών ως πρόκληση για τους Άγγλους μαθηματικούς. Από το 1723 ήταν καθηγητής νομικής στο Berner Oberen Schule. Το 1725 μαζί με τον αδερφό του, Ντάνιελ, με τον οποίο ταξίδευαν στην Ιταλία και τη Γαλλία εκείνη την εποχή, προσκλήθηκαν από τον Πέτρο τον Μέγα στη νεοσύστατη Ακαδημία της Αγίας Πετρούπολης. Εκεί πραγματεύτηκε, μαζί με τον αδελφό του, το παράδοξο της Αγίας Πετρούπολης στην θεωρία των πιθανοτήτων, περί του οποίου αργότερα ο αδελφός του έγραψε αρκετά έργα. Οκτώ μήνες μετά πέθανε. Τον διαδέχτηκε ο Λέοναρντ Όιλερ τον οποίον είχαν προτείνει οι αδερφοί Μπερνούλι.
Κύπελλο πόλεων ποδοσφαίρου ανδρών

Το Κύπελλο Πόλεων ή Κύπελλο Ποδοσφαιρικών Ενώσεων υπήρξε μια ελληνική ποδοσφαιρική διοργάνωση που διεξαγοταν από το 1924 ως το 1957. Η σύγχρονη εκδοχή του είναι το Κύπελλο Περιφερειών της ΕΠΟ το οποίο ξεκίνησε το 2004 και η νικήτρια Ένωση προκρίνεται να μετάσχει στο Κύπελλο Περιφερειών ΟΥΕΦΑ (Regions Cup).
975 Επιμονή

Φυσικά χαρακτηριστικά

Η μέση διάμετρος της Επιμονής εκτιμάται σε 26,48 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,173. Η Επιμονή περιστρέφεται γύρω από τον εαυτό της μία φορά κάθε 7 ώρες και 9,5 λεπτά.
Αποδόμηση

Η αποδόμηση είναι όρος της φιλοσοφίας, της λογοτεχνικής κριτικής, και των κοινωνικών επιστημών, που ήρθε στη δημοσιότητα μέσω της χρήσης του από το φιλόσοφο Ζακ Ντεριντά κατά τη δεκαετία του '60.
Με τον όρο "αποδόμηση" εννοείται η λεπτομερής ανάγνωση κειμένων με στόχο την υπόδειξη ότι κάθε δεδομένο κείμενο, αντί να είναι ένα ενωμένο όλο, έχει αδιάλλακτα αντιφατικά νοήματα. Όπως ο J. Hillis Miller, διαπρεπής Αμερικανός που εξάσκησε την αποδόμηση, έχει εξηγήσει σε ένα δοκίμιό του , "αποδόμηση δεν είναι το να αποσυναρμολογήσεις τη δομή ενός κειμένου, αλλά μία υπόδειξη ότι το ίδιο το κείμενο έχει αποσυναρμολογήσει τον εαυτό του. Αυτό που φαίνεται ως η συμπαγής του βάση δεν είναι βράχος, αλλά αέρας". Η αποδόμηση ορίζει το κείμενο ως κάτι το νόημα του οποίου γνωρίζεται μόνο μεσω διαφοράς. Η γλώσσα είναι αυθαίρετη· οι αξιώσεις και προθέσεις ενός κειμένου για αλήθεια υπονομεύονται από τις ίδιες του τις αντιφάσεις· το νόημα είναι εντέλει ακαθόριστο. Ο σκοπός της αποδόμησης είναι ότι επιτρέπει να δει κανείς μέσα από την υποτιθέμενη σταθερότητα του νοήματος ενός κειμένου· το νόημα του κειμένου δεν είναι πεπερασμένο· στενή προσοχή στο παιχνίδι της γλώσσας αποφέρει τέρψη. Ο Ντεριντά ανάπτυξε τον όρο "αποδόμηση" για να συνδεθεί με τη Φαινομενολογία, τη δομική γλωσσολογία, την πολιτική, την αισθητική, το φεμινισμό και τη λογοτεχνία της δεκαετίας του '60, και η χρησιμότητα του όρου έχει έκτοτε διευρυνθεί. Ο αποδομισμός, επίσης, συνδέεται με την κριτική παράδοση της ερμηνευτικής επιστήμης αφού μεταχειρίζεται την ερμηνεία κειμένων και της έμφυτης κριτικής καθώς υποδεικνύει αντιφάσεις που ήδη λειτουργούν μέσα στο κείμενο.

Ιστορία

Ο Ντεριντά χρησιμοποιεί πρώτη φορά τον όρο "αποδόμηση" στο βιβλίο του Περί γραμματολογίας το 1967 για να περιγράψει τον τρόπο με τον οποίο η ερμηνεία της γλώσσας γενικά σαν "γραφή" καθιστά μια άμεσα σημαντική θεωρία αδύνατη. Ο Ντεριντά δηλώνει ότι την πρώτη φορά που χρησιμοποίησε τον όρο "αποδόμηση" θέλησε να μεταφράσει και να προσαρμόσει στους δικούς του στόχους τον χαϊντεγκεριανό όρο Destruktion ή Αbbau. Η φιλοσοφία του Χάιντεγκερ αναπτύχθηκε σε σχέση πάντα με του Χούσερλ, και η χρήση του όρου "αποδόμηση" από τον Ντεριντά συνδέεται στενά με την ίδια την οικειοποίηση από τον Ντεριντά της αντίληψης, από το Χούσερλ, προβλημάτων σχετικών με τη στρουκτουραλιστική περιγραφή.
Ιωάννης Σκυλίτζης

Βιογραφία

Γεννήθηκε στις αρχές της δεκαετίας του 1040 και πέθανε μετά το 1101. Για τη ζωή του γνωρίζουμε πολύ λίγα. Ο ίδιος αναφέρει πως ήταν κουροπαλάτης και πρώην Δρουγγάριος της Βίγλης, πολλές φορές ταυτιζόμενος με κάποιον Ιωάννη Θρακέσιο.
 Το κυριότερο έργο του είναι η «Σύνοψις Ιστοριών» που καλύπτει τις βασιλείες των Βυζαντινών αυτοκρατόρων από το θάνατο του Νικηφόρου Α΄ το 811 ως την αποκαθήλωση του Μιχαήλ ΣΤ'. Ο Σκυλίτζης ουσιαστικά συνεχίζει το χρονικό του Θεοφάνη του Ομολογητή. Υπάρχει ακόμη ένα βιβλίο του με τον τίτλο «Συνέχιστής του Σκυλίτζη» (Scylitzes Continuatus) που οι σύγχρονοι επιστήμονες πιστεύουν πως είχε γράψει ο ίδιος. 
Το πιο διάσημο αντίγραφο της Σύνοψης δημοσιεύτηκε στη Σικελία το 12ο αιώνα και σήμερα βρίσκεται στην Εθνική Βιβλιοθήκη της Ισπανίας, στη Μαδρίτη. Το βιβλίο είναι γνωστό ως «Σκυλίτζης της Μαδρίτης» (Madrid Skylitzes) και περιλαμβάνει 574 φωτογραφικές μινιατούρες (πιστεύεται πως χάθηκαν 100 ακόμη), κάνοντάς το το μοναδικό εικονογραφημένο Βυζαντινό χρονικό και, κατ’επέκτασιν, κορυφαία πηγή πληροφόρησης για την καθημερινή ζωή στη Βυζαντινή αυτοκρατορία .
Άγιος Θαλάλαιος Νάξου

Γενικά στοιχεία

Ο οικισμός είναι κτισμένος σε υψόμετρο 100 μέτρων στο δυτικό τμήμα του νησιού, 5 χλμ ανατολικά της πρωτεύουσας του νησιού Χώρας επί του οδικού άξονα Χώρας - Μελάνων - Κυνιδάρου. Μέχρι το 1928 έφερε την ονομασία Άγιος Θαλάλαιος ενώ διοικητικά ανήκε έως το 1997 στην κοινότητα Μελάνων της επαρχίας Νάξου. Στη συνέχεια υπήχθη στον καποδιστριακό δήμο Νάξου ενώ από το 2011 αποτελεί τμήμα του καλλικρατικού δήμου Νάξου και Μικρών Κυκλάδων.
Πολιούχος του χωριού είναι ο Άγιος Θαλέλαιος προς τιμήν του οποίου διοργανώνεται κάθε χρόνο πανηγύρι στις 20 Μαΐου ενώ σημαντικό αξιοθέατο είναι τα απομεινάρια αρχαίου υδραγωγείου των ρωμαϊκών χρόνων.
Γκεμπ

Εικονοπλασία

Σχεδόν πάντοτε ο Γκεμπ απεικονίζεται ως άνδρας στερούμενος ιδιαιτέρων γνωρισμάτων, αν και σε μερικές περιπτώσεις φέρει πάνω από το κεφάλι μία χήνα, ιδεόγραμμα του ονόματός του. Ορισμένοι μύθοι, τον παρουσιάζουν ως «Μέγα Φλύαρο», (χήνα), του οποίου το θηλυκό γέννησε το αβγό του Ηλίου. Άλλοι τον παρουσιάζουν ως ρωμαλέο ταύρο που γονιμοποιεί την ουράνια αγελάδα. Στην ανθρωπομορφική του εκδοχή παριστάνεται με το στέμμα κυρίως της Κάτω Αιγύπτου, που συνιστά και τον σημαντικότερο τόπο λατρείας του

Θεϊκή γενεαλογία

Ο Γκεμπ είναι γιος των αρχέγονων στοιχείων που αντιπροσωπεύονται μέσω του Σου(ξηρότητας) και της Τεφνούτ (υγρασίας). Στη μυθολογική αφήγηση είναι επίσης γονέας μέσω της Νουτ του Ρα (Ηλίου) και του Θωθ (Σελήνης), όπως και των λοιπών οσιρικών θεών και για αυτό επονομαζόταν «πατέρας των θεών». Τρίτος θεϊκός βασιλές, διαδέχθηκε στο θρόνο τον Σου, αρπάζοντας τον θρόνο. Εξαιτίας του βίαιου τρόπου διαδοχής του, η βασιλεία του υπήρξε αρκετά ταραγμένη. Στα Κείμενα των Σαρκοφάγων, υπάρχει η εξής αφήγηση:  
Ο Ρα είχε κλείσει τον βασιλίσκο του, (βλ. και ουραίος) ως επικίνδυνο φυλαχτό, μέσα σε χρυσό κιβώτιο, το οποίο, μαζί με τη ράβδο του και μία τούφα από τα μαλλιά του, είχε εναποθέσει σε φρούριο των ανατολικών συνόρων της αυτοκρατορίας του. Το κιβώτιο αυτό το άνοιξε ο Γκεμπ. Το αποτέλεσμα ήταν φοβερό. Η πνοή του θεϊκού ερπετού σκότωσε άμεσα όλους τους συντρόφους του θεού και πλήγωσε βαριά τον ίδιο. Μόνο η τούφα των μαλλιών του Ρα (άαρτ) στάθηκε ικανή να θεραπεύσει την πληγή του Γκεμπ. Η δύναμη αυτής της τούφας ήταν τόσο μεγάλη ώστε όταν έπειτα από πολλά χρόνια την βύθισαν για κάθαρση στη λίμνη Ατ Νουμπ μεταμορφώθηκε αμέσως σε κροκόδειλο, τον Σομπέκ και χάθηκε μακριά μέσα στο νερό. 
Μετά την αποκατάσταση της υγείας του, ο Γκεμπ κυβέρνησε με συνετό τρόπο το βασίλειό του. Έχοντας ζήσει σύμφωνα με τον μύθο 1.773 χρόνια έως την εποχή που άφησε την εξουσία στον πρωτότοκο γιο του Όσιρι και αποσύρθηκε στον ουρανό, όπου κατά καιρούς καταλάμβανε τη θέση του Θωθ ως κήρυκας του Ρα και διαιτητής μεταξύ των θεών. Σε μία άλλη εκδοχή του μύθου διάδοχοί του ήταν ο Ώρος και ο Σετ. Στον Ώρο άφησε τη βόρεια Αίγυπτο και στον Σετ τη Νότια. Οι αντιρρήσεις του Σετ, που επιθυμούσε όλο το βασίλειο, ήταν η αφορμή για μια μακρά διαμάχη.
MS Estonia

Το MS Estonia (προηγούμενες ονομασίες Viking Sally (1980–1990), Silja Star (1990–1991), και Wasa King (1991–1993)) ήταν μεταγωγικό πλοίο,  που βυθίστηκε το 1994 στη Βαλτική Θάλασσα με αποτέλεσμα να χάσουν τη ζωή τους 852 άνθρωποι. Πρόκειται για το πιο πολύνεκρο ναυάγιο, που έχει συμβεί σε ευρωπαϊκά ύδατα, σε καιρό ειρήνης.

Το ναυάγιο

Το MS Estonia βυθίστηκε ξημερώματα της 28ης Σεπτεμβρίου 1994, μεταξύ 00:55 και  01:50 (UTC+2) ενώ διέσχιζε τη Βαλτική Θάλασσα. Είχε ξεκινήσει από το Ταλίν, στις 18.30 την 27η Σεπτεμβρίου, και προορισμός του ήταν η Στοκχόλμη, όπου επρόκειτο να φτάσει στις 9.30 το πρωί της 28ης  Σεπτεμβρίου. Στο πλοίο επέβαιναν 989 άνθρωποι από 17 χώρες: 803 επιβάτες και 186 μέλη του πληρώματος. Οι περισσότεροι επιβάτες ήταν Σουηδοί ενώ τα μέλη του πληρώματος ήταν κυρίως Εσθονοί.  
Σύμφωνα με την τελική έκθεση αναφορικά με το ναυάγιο, ο καιρός ήταν μεν κακός, οι άνεμοι έφταναν τα 7 με 8 μποφόρ (15 με 20 μέτρα ανά δευτερόλεπτο) και τα κύματα τα 4 με 6 μέτρα αλλά επρόκειτο για συνηθισμένο καιρό την εποχή αυτή στη Βαλτική.  Όλα τα επιβατικά πλοία που ήταν προγραμματισμένο να ταξιδέψουν εκτελούσαν κανονικά τα δρομολόγιά τους και ο καπετάνιος του πλοίου Silja Europa, που ορίστηκε επικεφαλής της επιχείρησης διάσωσης των ναυαγών του MS Estonia, ανέφερε ότι επρόκειτο για τυπική φθινοπωρινή καταιγίδα. 
Γύρω στη 01.00 τα ξημερώματα της 28ης Σεπτεμβρίου, ενώ το πλοίο βρισκόταν στο Αριχπέλαγος του Τουρκού, ακούστηκε ένας μεταλλικός ήχος καθώς ένα δυνατό κύμα χτύπησε την πλώρη του. Μολονότι έγινε έλεγχος που δεν έδειξε κάποιο πρόβλημα επιβάτες και πλήρωμα συνέχισα να ακούν παρόμοιους ήχους τα επόμενα δέκα λεπτά. 
Γύρω στις 1:15, η πόρτα του πλοίου άνοιξε και καθώς τα νερά πλημμύρισαν το κατάστρωμα όπου βρισκόταν τα αυτοκίνητα, το MS Estonia πήρε κλίση προς τα δεξιά, αρχικά 15 μοίρες, αργότερα, κατά τη 1.30, 60 μοίρες και στις 1.50 90 μοίρες. Το γεγονός ότι το πλοίο πήρε κλίση και πλημμύρισε πολύ γρήγορα εμπόδισε πολλούς ανθρώπους που βρισκόταν στις καμπίνες να ανέβουν στο κατάστρωμα. Το πλοίο γύρισε προς το λιμάνι ενώ οι τέσσερις μηχανές του παρουσίασαν επιβράδυνση και τελικά σταμάτησαν εντελώς. Γύρω στις 1.20 στάλθηκε σήμα από το πλοίο ότι βρισκόταν σε κίνδυνο χωρίς όμως να ακολουθηθούν τα διεθνώς προβλεπόμενα για μια τέτοια περίπτωση. Τα επόμενα δύο λεπτά χτύπησε ο συναγερμός για το πλήρωμα και για τους επιβάτες.
Το MS Estonia χάθηκε από τα ραντάρ στις 01.50 καθώς βυθίστηκε στα διεθνή ύδατα, 22 ναυτικά μίλια on bearing 157° από το νησί Utö της Φινλανδίας.
Φρειδερίκος του Βόενστραους-Πάρκσταϊν

Βιογραφία

Γεννήθηκε στο Μάισενχαϊμ και ήταν ο τέταρτος γιος του Βόλφγκανγκ κόμη του Τσβάιμπρυκεν και της Άννας, κόρης του Φιλίππου Α΄ λαντγκράβου της Έσσης.
Το 1569 απεβίωσε ο πατέρας του και επίτροπος του 12ετούς Φρειδερίκου ανέλαβε ο μεγαλύτερος αδελφός του Φίλιππος-Λουδοβίκος κόμης του Νόιμπουργκ. Το 1581 του δόθηκαν οι περιοχές Φλόσενμπυργκ, Φλος και Βόενστραους με την περιοχή Πάρκσταϊν-Βάιντεν.
Έκτισε το κάστρο Φρίντριχσμπουργκ κοντά στο Βόεστραους και από τότε που εγκαταστάθηκε εκεί, η μικρή πόλη άνθισε. Απεβίωσε το 1597 και η χήρα του συνέχισε να διαμένει στο κάστρο. Τάφηκε στην οικογενειακή κρύπτη του Αγ. Μαρτίνου στο Λαουρίνγκεν. Δεν είχε επιζόντα τέκνα και τον κληρονόμησε ο μεγαλύτερος αδελφός του Φίλιππος-Λουδοβίκος.
Αγία Παρασκευή (συνοικία Λακατάμιας)

Τοποθεσία

Στα βόρεια συνορεύει με τη συνοικία Αρχάγγελος-Ανθούπολη, βορειοανατολικά με τον Άγιο Μάμα, ανατολικά με τον Άγιο Βασίλειο (Δήμος Στροβόλου) και τη συνοικία Απόστολος Βαρνάβας και Άγιος Μακάριος (Δήμος Στροβόλου), νοτιοανατολικά με τον Άγιο Γεώργιο (Δήμος Λατσιών), νότια με το Τσέρι και δυτικά με τον Άγιο Νικόλαο.

Ιεροί ναοί

Ο ιερός ναός της συνοικίας είναι αφιερωμένος στην Αγία Παρασκευή, από την οποία προέρχεται και η ονομασία της συνοικίας.
Ιζιασλάβ του Πολότσκ

Βιογραφία

Ήταν ο πρωτότοκος γιος του Βλαδίμηρου Α΄ πρίγκιπα του Κιέβου και της Ρογκνέντας, κόρης του Ρόγκβολοντ πρίγκιπα του Πολότσκ.
Ακολουθώντας τη Νορβηγική παράδοση, ο Ιζιασλάβ στάλθηκε με τη μητέρα του να κυβερνήσει τη χώρα της. Υπάρχει ο θρύλος ότι η Ρογκνέντα προσπάθησε να πείσει τον Ιζιασλάβ να φονεύσει τον πατέρα του. Παρά το ότι μάλλον εναντιώθηκε στη θέληση του πατέρα του, ο Ιζιασλάβ μπόρεσε να συνεχίσει να κυβερνά το Πολότσκ. Ήταν ο πρώτος που έκανε το Πολότσκ αυτόνομο από τον μεγάλο πρίγκιπα του Κιέβου, δίνοντας τον τίτλο στους απογόνους του. Πράγματι το πριγκιπάτο του είχε μεγάλο βαθμό αυτονομίας, που συνεχίστηκε από τους διαδόχους του. Σε ανάμνησή του, δόθηκε το όνομά του σε μία νεοϊδρυθείσα πόλη.
Απεβίωσε σε ηλικία 23 ετών, μετά τη μητέρα του και πριν τον πατέρα του. Σύμφωνα με το βαθμιδωτό σύστημα διαδοχής, πρίγκιπας του Κιέβου γινόταν ο επόμενος αδελφός και όχι ο μεγαλύτερος γιος του ηγεμόνα, με τον όρο ο πατέρας του να είχε γίνει πρίγκιπας. Αφού ο Ιζιασλάβ δεν πρόλαβε να γίνει πρίγκιπας, οι απόγονοί του αποκλειόταν από την ηγεμονία του Κιέβου.